# Fantik ar Pikart

Oberennoù damheñvel pe handelvoù all zo ivez, gwelout Fantig ar Pikart.
| ◄ Ann aotro ar Gerwenn ag ar vates-vihan | Fantik ar Pikart | Bugel al laourek ► |
Aotro Lezhildri a lare D’ann itron Lezhildri ’n dez oe : — O chaseal er c’hoad ’on bet, Hag ul levrenn ’m euz rankontret ;
 Me ’m euz rankontret ul levrenn, ’R bugel bihan gant-hi ’n hi fenn : ’R bugel bihan gant-hi ’n hi fenn, Zo henvel euz ar Bikardenn. —
 Itron Lezhildri, pa glewaz, D’hi fajik bihan a laraz : — Dibret d’in ma inkane gwenn, M’inn da welet ma mererienn. —
Itron Lezhildri a lare ’N ti ’r Pikart-koz pa arrue : — Demad ha joa holl en ti-ma, Ho merc’hed, pa na ho gwelan ? —
 — Diou ann-ez-he ’ zo o kanna, Ha diou-all ’ zo o tiwaska, Ha diou-all ’ zo o paluc’ha, Ha diou-all a zo o kriba.
 Diou-all ’nn ez-he ’ zo o neza, Ha diou-all ’ zo o tibuna ; Diou-all ’nn ez-he ’ zo o ferri, Ha diou-all ’ zo o ampezi ;
Hag un’ all a zo er gambr-wenn O kriba flour hi bleo melenn : Fantik ’ zo klan war hi gwele, A grenn ’nn derzienn diou-wes bemde. —
 — ’Nn hini ’ zo war hi gwele klan, Hounnes ann hini a glaskan…… Penaoz, ’me-z-hi, ma fillores Ma oc’h-c’hui bet ur vuntreres ?
 Mar karjeac’h bout d’in anzavet, Me ’m bije ho pugel maget ; Me ’m bije ho pugel maget, Bikenn den ’n dije gouveet. —
 — Me ’m euz aoun-braz, ma mamm-baeron, Na veac’h et war ar marc’h-Hamon. — — Mar on-me itron Lezhildri, Me reï paea ar gomz-se dit ! —
War-benn ar merc’her ar beure, ’N doa Fantik kezelo newe ; Arru archerrienn a Razon, Da gerc’had Fantik d’ar prison.
 Fantik ar Pikart a lare Di-war ar chaffaut, un dez oë : — Me ’well ’ c’hann noblanz Lezhildri, Me garrie ’nn tân euz ho dewi !
 Me garrie ’nn tân euz ho dewi, Ann aotro a zo kiriek d’in. —
Renaou ar Boutaouër-koad, a Dregrom. — 1854.
’Nn itron a Lezhildri, ’r vroeg-vad, A zavaz un de, beure-mad ; A zavaz un de, beure-mad, Hag a deveuz gret ur c’havad.
 Arruet er ger ’l levrenn-wenn, Gant-hi ’r plac’h-bihan ’dreuz ’n hi fenn, Hag ur c’horf lienn hen pakan, Hano Fant ’r Pikart war-n-ezhan.
 ’Nn itron a Lezhildri lare D’hi faotr marchosi, en de-se : — Dibret d’in-me ma inkane, M’inn d’am mereriou da vale ;
 Dibret d’inn ma inkane gwenn, Laket brid arc’hant en he benn, M’inn da vereuri Lezhildri, Pell-zo na on ket bet en-hi. —
’Nn itron Lezhildri a lare, ’N ti ’r Pikart-koz pa arrue : — Ma c’homper, d’inn-me lavaret, Pelec’h emedi ho merc’hed ? —
 — Diou ’ zo war al lenn, o kanna. Diou-all o lakad da zec’ha ; Diou-all o lakad da zec’ha, Ha diou-all ’ zo o tiwaska ;
 Nemet hounnes, ho fillores, ’Zo war hi gwele klanvoures. — ’Nn itron Lezhildri a lare D’ Fantik Pikart eno, neuze :
 — ’Baoue pegoulz, ma fillores, Ma ’z oc’h c’hui em gavet dies ? — — ’Baoue ’r mintinn-ma, maerounes, Ez on-me chomet klanvoures. —
 — Ma fillores, d’in-me laret, Pelec’h ’man ar boan a zoufret ? — — Ur boan ar vrasa ’m euz em penn, Siouas ! d’am c’halon a tiskenn. —
’Nn itron Lezhildri a lare D’ Fantik ’r Pikart eno neuze : — Lakit ewes, ma fillores, Na veac’h-c’hui bet ur vuntreres ! —
 — Ma maerounes, petra laret ? Me n’am euz bloaz nemet c’houezek ! Et oc’h are war ar bidet, Ha n’oc’h euz ket lec’h da vonet ;
 Ha n’oc’h euz ket lec’h da vonet, Rag den honest eo ho priet. — . . . . . . . . . . . . . . . . . . . . . . . . . . . . . . . . . . . . . . . . . .
 ’Nn itron Lezhildri a lare, Euz ti ’r Pikart e-meaz pa ’z ee : — Ha pa goustfe d’in pemp-kant skoed, Fantik ar Pikart vo krouget ! —
Fantik ar Pikart a lare, ’R vaz huella ’r skeul pa bigne : — Me well ’c’hann noblanz Lezhildri, Me garrie ’nn tân euz hen dewi !
 Me garrie ’nn tân euz hen dewi, Ann aotro ’n he greiz o loski ; Ann aotro ’n he greiz o loski, Rag hennes a zo kiriek d’in !
 P’ vijenn kasset d’ann ofern-bred, En Lezhildri vijenn kavet ; Me a vije en Lezhildri, Ebars ar c’hambriou, pe en ti ;
 O c’hoari ’nn dinz hag ar c’hartou, ’Sambles gant bugale ’nn aotrou ; Pa vijemp skuiz c’hober ’r jeu-ze, Ni gouske hon daou ’n ur gwele ! —
Kanet gant Mari-Job Kerival, mates en Kerarborn. — 1849.
* ↑ Il y a quelque chose de semblable dans la pièce du Barzaz-Breiz qui a pour titre : Notre-Dame du Folgoat (page 272, 6ème édition).
* ↑ Il y avait une maison noble de Lezhildri, ou Lesquildry, en la commune de Plouguiel, au pays de Tréguier. En la commune de Goudelin, il y avait également un manoir de Lezhildri.